Urmareste Modifică dimensiunea fontului: Play

Bucureşti, 8 mai /Agerpres/ - Poliţistul Marian Godină, criticul de film Andrei Rus şi jurnalistul Ştefan Mako s-au numărat printre "premianţii libertăţii de exprimare", iar Elena Udrea, B1 TV, Evenimentul Zilei şi trustul Intact au fost "repetenţi ai libertăţii de exprimare" la Premiile FreeEx 2016, care au fost decernate duminică seară de ActiveWatch.



Premiile au fost anunţate de Mircea Toma, preşedintele ActiveWatch, şi de realizatorul tv Cătălin Ştefănescu, în cadrul unui eveniment organizat la Teatrul Bulandra, în care a fost celebrată libertatea de exprimare a unei categorii speciale de cetăţeni - avertizorii publici de integritate.



Premii la categoria "repetenţii libertăţii de exprimare" au fost acordate televiziunii de ştiri B1 TV, Elenei Udrea, cotidianului Evenimentul Zilei, trustului Intact şi Jandarmeriei Târgu-Mureş. Niciunul dintre "repetenţi" nu a fost prezent la eveniment.



B1 TV a primit premiul "Echidistanţă cu chitanţă" pentru că "a încasat fără să discrimineze bani din şpăgile luate de primari de toate culorile politice". Elena Udrea a primit premiul "Bună pentru mass-media" pentru "intervenţiile şi presiunile editoriale din perioada 2010 - 2012, care ascundeau publicului hoţiile din Gala Bute". Evenimentul Zilei a primit premiul "Evenimentul Elenei" pentru că "este primul ziar dat şpagă" şi pentru că "dosarele DNA arată că Evenimentul Zilei a fost parte a unei şpăgi încasate de Elena Udrea".



Trustul Intact a primit premiul "Antena 3 vrea să mai stea aici" pentru "martiriul mediatic declanşat odată cu primirea ordinului de evacuare a sediului furat de la stat", când "vedetele Antenelor au dezlănţuit jihadul împotriva ANAF şi a justiţiei, care porniseră procedurile pentru recuperarea prejudiciului creat de Dan Voiculescu, părintele fondator al trustului, trust care nu mai este atât de intact".



Jandarmeria Târgu-Mureş a primit premiul "Amenda patriotică" pentru că "pe 10 martie 2016 a amendat 90 de participanţi la Marşul Secuilor, eveniment notificat încă din anul 2015 şi în urma căruia ungurii n-au fugit cu Ardealul". Persoana desemnată de Mircea Toma să transmită acest premiu reprezentanţilor Jandarmeriei Târgu-Mureş a fost Mihail Bumbeş de la Miliţia Spirituală, care de-a lungul timpului a primit amenzi pentru acţiunile sale de protest.



De cealaltă parte, printre "premianţii libertăţii de exprimare" s-a numărat poliţistul Marian Godină. Acesta a primit premiul "Arbitru al integrităţii" pentru că "a folosit cu responsabilitate 'fluierul de integritate' şi a semnalat public cum superiorii săi au vrut să-l sancţioneze la presiunea unei membre a PSD, pentru că a aplicat legea". Prezent la eveniment, Godină a mulţumit pentru distincţie.



"Premianţi ai libertăţii de exprimare" au fost şi Alin Goga, Liviu Costache şi Claudiu Ţuţulan, care "au folosit cu responsabilitate 'fluierul de integritate' şi au semnalat public gropile din CNADNR". Premiul le-a fost înmânat de Vlad Alexandrescu, fost ministru al Culturii.



"Vorbeaţi de echidistanţa şpăgilor pe care le lua un post de televiziune. Aceeaşi echidistanţă a şpăgilor este şi în CNADNR, se iau şi de la constructori, şi de la consultanţi, şi de la proiectanţi. Lucrul ăsta nu vor să-l vadă nici ministrul, nici directorul general şi oricum îi dedic acest premiu domnului Narcis Neaga, care ne face fericiţi pe toţi şi ne-a făcut fericiţi cu autostrăzile demolate, pe care încă le avem demolate şi am investit 10 miliarde de euro, nu avem nimic, asta este", a spus Alin Goga, afirmând că îi pare rău că doar trei persoane se bat "cu o mafie". "Ar trebui să fim mult mai mulţi, mult mai nemulţumiţi, nu doar din faţa televizorului să înjurăm sau când suntem în maşină, că dăm în toate gropile. Nu suntem proşti să dăm în gropi", a mai spus Alin Goga.



Acelaşi premiu "Arbitru al integrităţii" a fost acordat şi criticului de film Andrei Rus pentru că "a folosit cu responsabilitate 'fluierul de integritate' şi a semnalat public presiunile conducerii UNATC asupra revistei Film Menu, devenind apoi ţinta unor sancţiuni greu de imaginat". "Am încercat să vorbesc despre lucruri care mi se păreau în neregulă", a afirmat Andrei Rus la primirea premiului.



Şi cetăţenii activişti din Sebeş au fost premianţi ai libertăţii de exprimare şi au primit premiul "Tulai scump îi fluieruuu" pentru că "păzesc cerul Sebeşului de norii de formaldehidă şi pentru că nu se lasă intimidaţi de procesele în care compania Kronospan îi ameninţă cu amenzi şi despăgubiri de câte 250.000 de lei de fluierat". Premiul a fost înmânat de Ovidiu Nahoi, redactorul-şef al RFI România.



Premianţi ai libertăţii de exprimare au fost şi jurnaliştii Sidonia Bogdan, Ana Poenariu, Emilia Şercan, Ovidiu Vanghele şi Dragoş Pătraru, dar şi publicaţia online PressOne.ro, care au primit premiul "Erou pe frontul interesului public" pentru că "nu au cedat în faţa tacticilor de intimidare practicate de generalul Oprea şi au arătat lumii că generalul este gol".



Ziaristul Ştefan Mako de la Casajurnalistului.ro a primit titlul "Cel mai iubit dintre parcagii" pentru "curajul de a povesti despre un etnic rom, pentru curajul de a povesti despre un om sărac, pentru curajul de a relata despre violenţa din unele secţii de poliţie".



Un alt premiu al libertăţii de exprimare, intitulat "Meseria bate xenofobia", a fost acordat jurnaliştilor Ştefan Mako şi Matei Bărbulescu şi fotoreporterului Thomas Câmpean pentru reportajul "4000 de km garduri", publicat pe Casajurnalistului.ro, jurnalistului Ovidiu Vanghele şi fotoreporterului Andrei Pungovschi pentru reportajul "Criza refugiaţilor: Poveşti de groază, multe întrebări şi, deocamdată, prea puţine răspunsuri", publicat pe Euractiv.ro, publicaţiei Vice pentru politica editorială multiculturală în problema refugiaţilor şi jurnalistului Andrei Manţog, de la Kamikaze, pentru a fi încurajat "să renunţe la ideea de a părăsi România pentru că e xenofobă".



Ultimele două premii au fost înmânate de Petre Florin Manole, reprezentant al Consiliului Naţional pentru Combaterea Discriminării, care a afirmat că CNCD şi-a dorit să arate şi exemplele pozitive în privinţa libertăţii de exprimare. "Am vrut foarte mult ca instituţie să fim parte la tot acest eveniment pentru că fiind o instituţie care deseori dăm sancţiuni pentru discriminare uneori jurnaliştilor, ei bine atunci când dăm jurnaliştilor sancţiuni pentru discriminare ei se plâng, (spun - n.r.) că (...) e libertate de exprimare. (...) E posibil ca unii oameni să vadă aşa un conflict între CNCD şi libertatea de exprimare sau oricum o problemă (...) şi atunci am zis că ar fi bine să fim cât de echilibraţi se poate şi să arătăm şi exemple pozitive atunci când vorbim despre presă şi exemple de urmat, nu doar să fim lupul cel rău", a spus Manole.



După decernarea premiilor FreeEx a fost prezentat spectacolul "Oameni obişnuiţi", de Gianina Cărbunariu, care spune povestea celor care încă mai cred în integritate în instituţiile publice.



Evenimentul a avut loc în contextul în care pe 3 mai a fost sărbătorită Ziua Mondială a Libertăţii Presei. AGERPRES/(A - autor: Mădălina Cerban, editor: Andreea Rotaru)